Primera Air

Vēsture

Lidsabiedrība nodibināta 2003. gadā Islandē ar nosaukumu JetX. 2008. gadā lidsabiedrība nonāca uzņēmumu grupas Primera Travel Group īpašumā un tika pārdēvēta par Primera Air. Par tās jauno vadītāju tika iecelts Jons Karls Olafsons. 2009. gadā aviokompānija saņēma licenci darbībai Dānijā ar nosaukumu Primera Air Scandinavia, un izveidoja galveno mītni Kopenhāgenā, Dānijā. Tajā pašā gadā par Primera Air Scandinavia izpilddirektoru tika iecelts Hrafns Torgeirsons, savukārt J. K. Olafsons palika Primera Air vadītāja amatā. Mātesuzņēmuma galvenais birojs atradās Islandē līdz 2014. gadam, kad tas tika pārcelts uz Latvijas galvaspilsētu Rīgu. Uzņēmums turpināja paplašināt darbību – 2014. gada jūlijā Primera Air pārvadāja 155 000 pasažieru 1006 lidojumos, kuru vidējais vietu piepildījums sasniedza 91%.
2014. gada augustā Primera Air paziņoja par jaunas lidsabiedrības Primera Air Nordic dibināšanu Latvijā; jaunajai lidsabiedrībai bija paredzēts darboties paralēli aviokompānijai Primera Air Scandinavia. Vienlaikus Rīgā tika izveidots arī jauns lidojumu vadības centrs lidsabiedrības darba pārraudzīšanai. Kā galvenie faktori vadības centra pārcelšanai tika norādīta labvēlīga uzņēmējdarbības vide, kvalificēts darbaspēks un augstie kvalitātes standarti. Hrafns Torgeirsons tika iecelts par jauno Primera Air Scandinavia un Primera Air Nordic vadītāju.
2015. gadā Primera Air izmantoja 8 lidmašīnas, un lidsabiedrības apgrozījums sasniedza 250 miljonus ASV dolāru, nodrošinot tai vairāk nekā 5,2 miljonus eiro lielus kopējos ieņēmumus pirms nodokļu nomaksas (EBITDA). 2016. gada pirmajos 8 mēnešos lidsabiedrība nopelnīja 4 miljonus eiro, turklāt līdz gada beigām tika prognozēti ieņēmumi 7,6 miljonu eiro apmērā. Šobrīd Primera Air ir Dānijā un Latvijā bāzēta, taču islandiešiem piederoša lidsabiedrība.   
Neizturot konkurences spiedienu, un saistībā ar vairākiem saimnieciska rakstura aspektiem, uzņēmuma vadība 2018. gada 1. oktobrī paziņoja par darbības apturēšanu, un bankrota procedūras uzsākšanu. Uzņēmuma pēdējais reiss bija PF596 no Malagas uz Kopenhāgenu, kas nosēdās Kopengāgenas lidostā 02.10.2018 plkst. 2:08 pēc Latvijas laika.

Biznesa modelis

Sākotnēji Primera Air nodrošināja čarterreisus lielākajiem tūroperatoriem Skandināvijā, taču 2013. gadā pakāpeniski sāka arī tirgot fiksētajos čarterreisos nepiepildītās sēdvietas kā standarta pārvadājumu pakalpojumu. Šāda pieeja izrādījās veiksmīga un ļāva lidsabiedrībai palielināt gan maršrutu skaitu, gan lidojumu biežumu, kā rezultātā izveidojās jaukts čarterreisu un standarta aviopārvadājumu biznesa modelis. Uzņēmuma pastāvēšanas beigu periodā lielākā daļa Primera Air lidojumu bija regulārie lidojumi, taču daļā lidojumu tika pārvadāti gan čarterreisu, gan regulāro lidojumu pasažieri, kā arī tika nodrošināti atsevišķi pilna apjoma čarterreisi.
Primera Air palielināja lidojumu biežumu uz saviem populārākajiem galamērķiem Dienvidspānijā.

Lidojumu galamērķi

Primera Air galvenokārt nodrošināja lidojumus no savām bāzēm Skandināvijā uz populāriem atpūtas galamērķiem Eiropas Vidusjūras reģionā, Kanāriju salām, Azoru salām, Madeiru, Bulgāriju un Turciju, kā arī čarterreisus uz praktiski jebkuru galamērķi. Lidsabiedrība piedāvā lielākoties sezonālus  vasaras un ziemas lidojumus.

2014. gada beigās Primera Air uzsāka lidojumus uz 10 jauniem ziemas un vasaras sezonas galamērķiem – La Palmu, Tenerifi, Alikanti, Zalcburgu, Malagu, Majorku un Barselonu, Boloņu, Krētu un Bodrumu. 
2014. gada 26. oktobrī Primera Air uzsāka iknedēļas lidojumus no Gēteborgas un Malmes uz Dubaiju un Tenerifi un no Helsinkiem uz Fuerteventuru un Grankanāriju. Tā paša gada novembrī Primera Air ieguva atļauju lidot uz ASV, un tika atklāts jauns maršruts no Keflavikas lidostas uz Ņujorku (JFK). Gada beigās tika atklāti četri jauni iknedēļas lidojumu maršruti: Olborga–Grankanārija,  Kopenhāgena–Billunda-Lanzarote, Orhūsa–Tenerife un Olborga–Fuerteventura.

2015. gadā Primera Air parakstīja līgumus 30 miljonu eiro vērtībā ar vairākām Francijas vadošajām ceļojumu aģentūrām par lidojumu sēriju vasaras periodā no Parīzes Šarla de Golla lidostas uz populāriem atvaļinājumu galamērķiem, izmantojot 2 lidmašīnas.

2016. gada februārī lidojumu galamērķiem tika pievienotas Horvātijas pilsētas Dubrovnika un Pula. 
2016. gada maija sākumā lidsabiedrība uzsāka regulārus lidojumus no Billundas uz Nicu un Venēciju.
Drīz pēc tam tika uzsākti lidojumi uz Antāliju. Vēlāk tajā pašā gadā Primera Air paziņoja par lidojumu skaita palielināšanu esošajiem galamērķiem, kā arī izziņoja divus jaunus galamērķus 2017. gada vasaras sezonai no Stokholmas  – Milānu un Romu. Pēc tam galamērķiem tika pievienotas Trieste, Almerija un Lamecija Terme (Itālija).

2017. gadā tika plānoti lidojumi uz Kalamatu, Pontadelgadu un Madeiru.